KOMISIJOS DIREKTYVA 2005/83/EB
2005 m. lapkričio 23 d.
iš dalies keičianti Tarybos direktyvos 72/245/EEB I, VI, VII, VIII, IX ir X priedus, susijusius su transporto priemonių radijo trukdžiais (elektromagnetinis suderinamumas) siekiant tuos priedus suderinti su technikos pažanga
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. vasario 6 d. Tarybos direktyvą 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo (1), ypač jos 13 straipsnio 2 įtrauką,
atsižvelgdama į 1972 m. birželio 20 d. Tarybos direktyvą 72/245/EEB dėl transporto priemonių radijo trukdžių (elektromagnetinis suderinamumas) (2), ypač jos 4 straipsnį,
kadangi:
(1)
Direktyva 72/245/EEB - viena iš tipo patvirtinimo procedūros, nustatytos Direktyvoje 70/156/EEB, atskirųjų direktyvų.
(2)
Tarptautinis specialus radijo trukdžių komitetas (toliau - TSRTK, angl. CISPR) ir Tarptautinė standartizacijos organizacija (toliau - TSO, angl. ISO), atlikdami standartizavimo darbą, nuolatos tobulina elektromagnetinio suderinamumo reikalavimus ir elektrinės bei elektroninės įrangos bandymo nuostatas. Dėl to į Komisijos direktyvą 2004/104/EB (3), iš dalies pakeitusią Direktyvą 72/245/EEB, buvo įtrauktos nuorodos į bandymo metodikas, nustatytas naujausiuose atitinkamų standartų leidimuose.
(3)
Įsigaliojus Direktyvai 2004/104/EB, keletas standartų nustojo galioti ir buvo pradėtos taikyti naujesnės standartų versijos, kuriomis jie derinami su technikos pažanga. Dėl to būtina atnaujinti Direktyvoje 75/245/EEB pateiktas nuorodas į minėtus standartus.
(4)
Be to, reikia padaryti keletą redakcinio pobūdžio pataisų.
(5)
Dėl to Direktyva 72/245/EEB turėtų būti iš dalies atitinkamai pakeista,
PRIĖMĖ ŠIĄ DIREKTYVĄ:
1 straipsnis
Direktyvos 72/245/EEB I, VI, VII, VIII, IX ir X priedai yra keičiami pagal šios direktyvos priedą.
2 straipsnis
1. Valstybės narės ne vėliau kaip 2006 m. rugsėjo 30 d. priima ir paskelbia įstatymus ir kitus teisės aktus, kurie įsigalioję įgyvendina šią direktyvą. Valstybės narės Komisijai nedelsdamos perduoda minėtų nuostatų tekstus ir tų nuostatų bei šios direktyvos koreliacijos lentelę.
Jos taiko minėtas nuostatas nuo 2006 m. spalio 1 d.
Valstybės narės, priimdamos minėtas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
3 straipsnis
Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2005 m. lapkričio 23 d.